લગ્ન પહેલાં પતિપત્ની વચ્ચે જે પ્રેમ હોય છે તે લગ્ન બાદ વધુ ગાઢ અને સમજણશક્તિમાં પરિણમે છે. બંને એકબીજાને સારી રીતે સમજી શકે છે. લગ્ન પહેલા અને જ્યાં સુધી બાળકનો જન્મ નથી થતો ત્યાં સુધી આરામથી હરવાફરવા જઇ શકે છે. એકબીજાને સમય આપી શકે છે. પતિ ઓફિસથી ઘરે આવ્યા બાદ બંને એકલા સમય વિતાવી શકો છો. પરંતુ જ્યારે બાળકનો જન્મ થાય છે ત્યારે પહેલાંની જેમ પોતાનો પ્રેમ બતાવવો મુશ્કેલ થઇ જાય છે. પતિ પત્ની પ્રેમ પહેલા જેટલો જ કરતાં હોય છે પરંતુ ઘર, પરિવાર, બાળકને સાચવતા જતાં બંને પાસે સમયનો અભાવ થઇ જાય છે. પતિને એવુ લાગવા લાગે છે કે બાળક આવ્યા બાદ મારી પત્ની મારા પર ધ્યાન જ નથી આપતી. સંતાનના જન્મ બાદ પણ પતિપત્ની વચ્ચેનો પ્રેમ પહેલા જેવો જ રહે તે માટે બંનેએ પ્રયાસ કરવો જોઇએ. ઘણીવાર એવું થાય છે કે આવી પરિસ્થિતિ ઉભી થતા પતિ પત્ની એકબીજા સાથે વાત કરવાનુ પણ પસંદ કરતા નથી હોતા. અને કોઇવાર એવુ પણ થાય છે કે બંને એકબીજા સાથે વાત કરવા ઇચ્છે છે, સમય કાઢવા ઇચ્છે છે પણ બંને વચ્ચે ગેરસમજ ઉભી થતી હોય છે કે હવે પાર્ટનર સમય નથી આપી શકતો કે નથી આપી શક્તી. આ જવાબદારી માત્ર મહિલા કે પુરુષની નથી પરંતુ આ જવાબદારી બંનેની છે. બાળકના જન્મ બાદ પોતાના સંબંધમાં બેલેન્સ જાળવો. દિવસભરના તમારા થાકને ભૂલીને તમારા પાર્ટનર તરફ ધ્યાન આપો. પતિ ઓફીસથી થાકીને આવ્યો હશે, પત્ની ઘરે કામ કરીને થાકતી હશે પરંતુ આ તમામ માંથી સમય કાઢવો એ તમારા હાથમાં છે. પેરેન્ટ્સ બન્યા પછી તો બંને વચ્ચેના સંબંધ વધુ ગાઢ બને છે. નવા નવા પેરેન્ટ્સ બન્યા હોય તેઓ નવી જવાબદારીને કારણે તાણ, થાક, ચીડિયાપણું અનુભવે છે. એવામાં તમારા પાર્ટનર પ્રત્યે તમારુ ધ્યાન ઓછુ થતુ જાય છે.